সীমান্তবর্তী এলাকা থেকে বিপুল পরিমাণ মোবাইল উদ্ধার, তদন্তে সুতি থানার পুলিশ

মুর্শিদাবাদ: ভারত-বাংলাদেশ (India-Bangladesh) সীমান্তবর্তী এলাকা থেকে বিপুল পরিমাণ মোবাইল ফোন উদ্ধার করেছে সুতি (Suti) থানার পুলিশ। শুক্রবার গভীর রাতে বাজিতপুর এলাকায় টহলদারির সময় পুলিশ সন্দেহজনক কিছু ব্যাগ দেখতে পায়। ব্যাগগুলি খুলতেই চোখ কপালে ওঠে তদন্তকারীদের। ভেতর থেকে উদ্ধার হয় প্রায় ৩০০টি মোবাইল ফোন, যার বাজারমূল্য আনুমানিক ২৫ লক্ষ টাকা।

পুলিশ সূত্রে জানা গিয়েছে, উদ্ধার হওয়া মোবাইলগুলির কোনও বৈধ কাগজপত্র পাওয়া যায়নি। প্রাথমিকভাবে অনুমান, মোবাইল ফোনগুলি বাংলাদেশে পাচারের উদ্দেশ্যে সীমান্তবর্তী এলাকায় মজুত করা হয়েছিল। তবে এখনও পর্যন্ত এই ঘটনায় কাউকে গ্রেফতার করা সম্ভব হয়নি।

আরও পড়ুন: পূর্ব বর্ধমানে ভয়াবহ সড়ক দুর্ঘটনা, আহত অন্তত ১৮ বাংলাদেশি পুণ্যার্থী

ঘটনার পর থেকেই এলাকায় শুরু হয়েছে ব্যাপক তল্লাশি অভিযান। পুলিশ স্থানীয় সূত্র ও গোয়েন্দা তথ্য খতিয়ে দেখছে, এই চক্রের সঙ্গে আরও কেউ জড়িত আছে কি না। ফরাক্কার এসডিপিও সামসুদ্দিন সেখ জানিয়েছেন, “প্রাথমিক তদন্তে অনুমান করা হচ্ছে, বাংলাদেশে পাচারের উদ্দেশ্যেই এই মোবাইলগুলো জমা করা হয়েছিল। পুরো ঘটনার তদন্ত চলছে।”

পুলিশের তরফে সীমান্ত এলাকায় টহল আরও জোরদার করা হয়েছে। ইতিমধ্যেই বিএসএফকেও ঘটনার কথা জানানো হয়েছে বলে সূত্রের খবর। স্থানীয় বাসিন্দারা জানিয়েছেন, এই ধরনের পাচারচক্র দীর্ঘদিন ধরেই সক্রিয়, তবে এত বড় পরিমাণে মোবাইল উদ্ধার এই প্রথম।

ঘটনাটি প্রকাশ্যে আসতেই এলাকায় চাঞ্চল্য ছড়িয়েছে। পুলিশ ও প্রশাসনের সক্রিয় ভূমিকার প্রশংসা করেছেন স্থানীয় মানুষ। তদন্তকারীরা এখন উদ্ধার হওয়া ফোনগুলির উৎস ও পাচারচক্রের মূলহোতাদের খুঁজে বের করার চেষ্টা চালাচ্ছেন।

দেখুন আরও খবর: